Kristoff endte på 5. plass
I en litt dramatisk og rotete spurt som avsluttet den 204 kilometer lange etappen, gikk seieren til Mark Cavendish, men det var André Greipel som dro opp spurten. - Jeg ventet så lenge som mulig med å slå til mot slutten, for vi fikk vinden midt imot og ville ikke brenne kruttet for tidlig, men jeg var et øyeblikk redd for å bli stengt litt inne av Greipel. Heldigvis gikk det bra, sa Cavendish etter løpet. Det virket som om han hadde god kontroll på de siste meterne, etter at han hadde ligget langt framme på de siste fire-fem kilometerne. Kristoff var også med i teten. Han kom seg inn blant de åtte-ti beste da det gjensto noen kilometer, men han fikk aldri manøvrert seg til en plass helt i teten før spurten startet. Han kjørte inn til femteplass og må være fornøyd med det slik det hele utviklet seg for ham i spurten. Etter tredjeplass på den første etappen tirsdag, fikk han vist at formen er god. Italieneren Elia Viviani tok annenplass på onsdagens etappe foran landsmannen Francesco Chicchi. Peter Sagen som imponerte voldsomt og tok seieren på åpningsetappen, var ikke med blant de fremst til mål onsdag. Han falt av fra det store tetfeltet seks kilometer før mål og mistet også ledertrøya. Den gikk til Arnaud Démare fra Francaise des Jeux. De Panne tredagers avsluttes med to etapper torsdag, en 110 kilometer lang fellesstart og en snaut 15 kilometer lang tempoetappe.
Alexander Kristoff (25) var med i teten, men nådde ikke helt frem og syklet inn til 5. plass på den andre etappen i De Panne tredagers onsdag.